Lis organizazions internazionâls pai dirits umans a àn dât une prime valutazion positive pe letare mandade de ministre ceche pe educazion, Miroslava Kopicová, ai dirigjents des scuelis elementârs dal paîs par invidâju a controlâ che intes classis par fruts cun disturps mentâi lizêrs a sedin assegnâts dome chei frutins che a patissin pardabon di chescj problemis. Cun di fat, in dì di vuê, cetancj fruts rom a vegnin metûts ta chestis classis dome par vie de lôr partignince etniche. Daûr dai ultins dâts, plui di un cuart dai fruts rom a saressin metûts ta chestis classis speciâls: une percentuâl che no à nuie a ce viodi cun chê dai fruts che a son pardabon disvantazâts. Lis organizazions pai dirits umans, dut câs, a invidun il guvier cec a lâ plui innà des declarazions di principi e a meti in vore politichis concretis par meti fin a chest sisteme di segregazion dai fruts rom e par judâ la lôr integrazion intal percors scolastic normâl.
Font: ERRC, 02/02/10
fur_Latn fra_Latn